Broj: 711-I-832-P-351-19/21-04-19

Zagreb, 9. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članica Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Krunoslava Lukačića, zamjenika općinskog načelnika Općine Sračinec do 31. prosinca 2020.g.,** na 121. sjednici, održanoj 9. travnja 2021., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnika Krunoslava Lukačića, zamjenika općinskog načelnika Općine Sračinec do 31. prosinca 2020.g., vezano za okolnost podataka o stručnoj spremi, neće se pokrenuti, s obzirom da iz prikupljenih podataka i dokumentacije ne proizlazi da je postupanjem ili propustom dužnosnika došlo do moguće povrede odredbi ZSSI-a.**

Obrazloženje

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Krunoslav Lukačić obnašao dužnost zamjenika općinskog načelnika Općine Sračinec u mandatu 2013.-2017.g. te ponovno od 26. svibnja 2017.g. do 31. prosinca 2020.g. Slijedom navedenog, povodom obnašanja navedene dužnosti, dužnosnik Krunoslav Lukačić obvezan je postupati sukladno odredbama ZSSI-a.

Povjerenstvo je dana 10. prosinca 2019.g. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4172-P-351/19-01-4.

U predmetnoj prijavi navodi se kako je imenovani dužnosnik obnašao funkciju direktora trgovačkog društva AZRA d.o.o. Varaždin dugi niz godina te je s iste maknut prije godinu dana te da isti na službenoj web stranici Općine Sračinec navodi da je kao izvanredni student u roku završio Fakultet Prometnih znanosti smjer inženjer cestovnog prometa. Nadalje, navodi se i kako je iz izvješća o imovinskom stanju dužnosnika dostupnih na stranicama Povjerenstva razvidno da je dužnosnik zaposlen kao stručni suradnik u AZRA d.o.o. Varaždin od 1. travnja 2011.g. te da kasnije mijenja zaposlenje u direktor AZRA d.o.o. Varaždin te u izvješću od 31. ožujka 2015.g. navodi stručnu spremu VSS inženjer prometa, u izvješću od 16. lipnja 2017.g. stručnu spremu VŠS inženjer prometa, a u izvješću od 2. siječnja 2019.g. VŠS prvostupnik inženjer prometa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je radi stjecanja vlastitih saznanja izvršilo uvid u elektronički podnesena izvješća o imovinskim stanju dužnosnika podnesena 31. ožujka 2015.g. povodom promjene, 16. lipnja 2017.g. povodom ponovnog imenovanja/izbora na istu dužnost, 12. ožujka 2019.g. povodom ispravka podataka, 9. veljače 2020.g povodom promjene te 15. siječnja 2021.g. povodom prestanka obnašanja dužnosti.

Iz dostavljenih izvješća o imovinskom stanju dužnosnika Povjerenstvo je utvrdilo da je dužnosnik u izvješću o imovinskom stanju od 31. ožujka 2015.g. u rubrici stručna sprema naveo podatak VSS stručne spreme dok je u kasnijim izvješćima o imovinskom stanju navedeni podatak ispravio te je naveo da je njegova stručna sprema VŠS.

Isto tako Povjerenstvo je utvrdilo da je u posljednjem izvješću o imovinskom stanju od 15. siječnja 2021.g. podnesenom povodom prestanka obnašanja dužnosti, dužnosnik naveo da je njegova stručna sprema magistar inženjer.

Nadalje, Povjerenstvo je od Sveučilišta u Zagrebu, Fakulteta prometnih znanosti zatražilo podatke o stručnoj spremi dužnosnika.

Sveučilište u Zagrebu, Fakultet prometnih znanosti odgovorilo je na traženje Povjerenstva dopisom KLASA: 034-04/20-01/01, URBROJ: 251-76-02-20-4 od 11. ožujka 2020.g. navodeći da je dužnosnik Krunoslav Lukačić bio upisan na Fakultet prometnih znanosti sa nastavnim središtem u Varaždinu u statusu izvanrednog studenta na stručni dodiplomski studij Cestovnog smjera te je diplomirao 14. veljače 2000.g. i stekao stručni naziv inženjer prometa. U prilogu dopisa dostavljene su i preslike isprava kojim je navedeno potvrđeno.

Člankom 1. stavkom 2. ZSSI-a propisano je da je svrha toga Zakon sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo obrazlaže kako nije u nadležnosti ovog tijela vršiti provjeru vjerodostojnosti diploma i drugih isprava kojima se stječu pojedini akademski nazivi niti je Povjerenstvo nadležno utvrđivati koristi li pojedini dužnosnik akademski naziv koji nije stekao završetkom odgovarajućeg studija.

Povjerenstvo napominje kako je vezano uz okolnost da je dužnosnik obnašao funkciju direktora trgovačkog društva AZRA d.o.o. Varaždin već vođen postupak pred Povjerenstvom, pod brojem P-392/18, te je u istom utvrđeno da je dužnosnik povrijedio članak 14. stavak 1. ZSSI-a.

S obzirom da Povjerenstvo nije steklo saznanja iz kojih bi proizlazilo da je privatni interes dužnosnika, a vezano uz pogrešno navedenu stručnu spremu u izvješću o imovinskom stanju dužnosnika od 31. ožujka 2015.g., utjecao na obavljanje javne dužnosti zamjenika općinskog načelnika Općine Sračinec, odnosno budući da Povjerenstvo nije steklo saznanja koja bi upućivala na povredu neke druge odredbe ZSSI-a u konkretnom slučaju nema osnove za pokretanje postupka protiv dužnosnika Krunoslava Lukačića te je donesena odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Krunoslav Lukačić, osobna dostava
2. Objava na internetskoj stranici Povjerenstva
3. Pismohrana